
PREDGOVOR 

„Odlikovao se vrlo krepostnim životom , milom blagošću 
prema svakomu , a osobito posebnom ljubavlju prema bolest - 
nima i siromašnima. Propovieda pun žara i svetog zanosa, u 
izpoviedaonici i izvan nje tješi i savjetuje; posjećuje bolne, 
pomaže nevoljne, svuda nosi pomoć, mir, utjehu i blagoslov. * 

Takav , je bio biskup Lang. Njegov nam je život prikazao 
u ovoj knjižici o. Josip Vrbanek, D. 1., ukratko ali izcrpivo, 
prema najboljim vrelima. Ovo je zapravo pretisak iz Zbornika, 
što ga prigodom 850-godišnjice osnutka zagrebačke biskupije 
izdaje Hrvatski Izdavalački Bibliografski Zavod u Zagrebu. 
Dok zahvaljujemo o. Vrbaneku na ovome daru te željno če- 
kamo, da nam u skoroj budućnosti dade i veliki životopis vrloga 
biskupa, zahvalni smo također i HIBZ-u, koji nam je dozvolio 
pretisak ovoga životopisa, i prije, nego li je taj prvotno izišao 
u Zborniku. 

Ličnost biskupa Langa sve je privlačila, koji su imali sreću 
poznavati ga. Već se za njegova života pronosio glas o njegovoj 
svetosti, a osobito iza'smrti to uvjerenje raste sve više. Zato je 
u zagrebačkoj nadbiskupiji pokrenut postupak za proglašenje 
biskupa Langa blaženim i svetim. Potrebno je na tu nakanu i 
mnogo moliti, da se po Langovu zagovoru dogodi barem koje 
čudesno ozdravljenje i da gospodin Bog usliši molbe onih, koji 
se preporučuju u njegov zagovor. Sve pomoći i milosti, 
primljene po zagovoru biskupa Langa , neka se jave dru Dragu- 
tinu Nežiću , vicepostulatoru procesa za proglašenje blaženim 
(Zagreb, Kaptol 29). 

Kod sastavljanja ovoga kratkog prikaza života i rada biskupa Langa 
bila su piscu pri ruci ova izvorna vrela: 

1. Službene dokaznice i podatci iz pismohrane nadbiskupskog sjeme- 
ništa u Zagrebu, iz nadbiskupskog arhiva, iz pismohrane »Zbora Duhovne 
Mladeži«, samostana čč. ss. milosrdnica, Germanicuma. 

2. Dnevnici, pisma, zapisci i sastavci samoga biskupa u rukopisima, 
koji su sada prikupljeni kod Ordinariata. 

3. Objelodanjeni spisi biskupovi bilo kao samostalne knjige i rad- 
nje, bilo u brojnim časopisima kroz 40 g. njegovog javnog rada. 

4. Izvorne izjave suvremenih svjedoka, izdane pod prisegom za 
istinitost 

5. Vlastita opažanja biskupove osobe i rada kroz 25 godina života; 
njegovog posmrtnog utjecaja eto već 20 g., te bilježaka iz usta očevidaca. 

6. Samo se malo poslužio tiskanom već građom u kratkim životo- 
pisima Dra S. Markulina iz g. 1925. i gdje H. Kiirschner g. 1934., te 
izvještajima časopisa prigodom biskupove smrti i godišnjih spomen- 
dana. 

Josipov otac Karlo Lang potječe iz Pečuha, no majka mu se 
Marija, rođena Zopf, rodila u Ivaniću. 

Upoznali su se i vjenčali, dok je Karlo bio zakupnik nadbiskupskog 
mlina u Lepšiću. Tuđe se i rodio 25. siečnja 1857. kao drugo diete Bogu 
mili biskup Josip. Obitelj je bila imućna, pa se Karlo preselio u Zagreb 
na Ksaversku cestu, gdje je kupio mlin za 10.000 forinti srebra. K Jo- 
sipu i starijemu bratu Karlu eto i sestrice Milke i brace Viktora. No 
nije im se ovdje bilo dugo igrati, jer se posjed nije mogao prenieti radi 
nekih zapreka sa strane prodavaoca, pa je poduzetnik Karlo otišao naj- 
prije na Breganu kraj Samobora, a odavle u Novake kod Jastrebar- 
skoga. Ovdje se obitelj umnožila za četvrtog sina Milana, no već u 
svibnju 1864. izgube na upali pluća svoga uzornoga otca. 

Tužnoj udovici ostade petero djece i mnogo neutjerive dugovine. 
S onim, što je mogla sabrati, preseli se u Jastrebarsko, gdje je Josip 
polazio školu dobrog učitelja Luke Vranka. Težku životnu borbu nasta- 
vila je majka u Zagrebu, gdje je mali Josip polazio školu. 

Prirodne krasote mjesta, u kojima je Josip proveo svoje 
djetinjstvo, selenje s kraja u kraj, obiteljsko blagostanje i ne- 
nadana nevolja, a najviše kršćanski život u obitelji — sve je 
to snažno i povoljno djelovalo na uzgoj i sav kasniji život na- 
šega svetog biskupa. Činjenica je, da u njemu, već kao djačetu 

nalazimo oštro zacrtane sve značajne poteze njegova značaja 
i kasnije svetosti. Zato se i opravdano moglo reći: »Lang ostaje 
uviek isti, on se ne mienja«. 

Vanjskom pojavom bio je Josip vrlo mio i privlačiv. Za 
njegove umne darove svjedoče njegovi profesori, koji ga s ma- 
lom iznimkom ocieniše kao odlična. Njegov se poletan i idea- 
lan duh vjerno odrazivao u saobraćaju i sastavcima tako, te 
mu je profesor Vjekoslav Babukić u šestoj gimnaziji zapisao u 
svjedočbu: »Odličan — uz obsežan i izborit stil«. 

Njegovu veliku snagu volje jednako kao i plemenitu težnju za usa- 
vršenjem već u to doba pokazuje način, kako je postigao jasan izgovor. 
Od malena naime nije mogao izgovarati glasove »g« i »k«. Žene su svje- 
tovale majci, neka mu dade prerezati vezicu izpod jezika. Mjesto te 
operacije uze on nasamo izgovarati rieč »rog« i vježbao se u tome tako 
dugo, dok nije postigao posve čist i pravilan izgovor. »A zašto niste 
izgovarali »Bog«? zapita ga kasnije jedan svećenik. »E, ne smije se ime 
Božje izgovarati uzalud« — odgovori blagi biskup. Da ga je osobita mi- 
lost Božja pratila već od najranije mladosti, priznaje sam u jednoj bi- 
lježe! govoreći o sebi u trećem licu: »U mladosti primio je Josip od Go- 
spoda dva osobita dara: da rado moli i da srdačno ljubi Majku Božju«. 
»Kao diete znao bi se često izgubiti iz našega družtva - veli sestra mu 
Milka — pa bismo ga iza dugoga traženja našli na tavanu ili u kojem 
kutiću sakrivena gdje klečeći pred križem moli ili - čita Misu«. - 
»I ja se sjećam, piše brat mu Milan, da sam ga vidio, kako bi prije po- 
lazka u školu položio na stolić kup knjiga — kleknuo pred slikom ili 
razpelom, te se sklopljenim rukama Bogu molio«. 

Njegove su darove i vrline znali cieniti i drugovi i pogla- 
vari. Kako je bio od treće do šeste gimnazije u Nadbiskupskom 
orfanotrofiju, čuo je za nj i kardinal Mihalović. Kad je dakle 
poslije svršenoga šestog razreda Josipova majka zamolila kar- 
dinala, da joj sina primi u sjemenište, reče joj kardinal: »Za 
tako dobro diete ne trebate prositi: mi smo veseli, da ga mo- 
žemo primiti«. 

Seminarac. 

Odkako je došao sviesti, osjećao se Josip zvanim za sve- 
ćenika. Sliedeći taj glas stupi god. 1874. u sjemenište. Nauke 
je polazio još uviek na vanjskoj gimnaziji i položio god. 187b. 
s odličnim uspjehom izpit zrelosti. S drugovima ga vezalo u 
boko štovanje i ljubezna susretljivost, koja je bila još i na pro- 
slavi 40-gođišnjice mature jednako svježa. 

U svom se duhovnom životu posvema povjerio vodstvu 
svete uspomene spirituala Matije Stepinca. Za njegov su tada- 
nji napredak značajne rieči Stepinčeve, što mu ih piše tek koju 
godinu kasnije: »Vi — na moju neizmjernu radost — sve liepo 
uzimate u vjeri i po vjeri. . .« I zaista je Lang već u početku 
kleričkoga života usvojio i ostvario zbiljsko vrhunaravno shva- 
ćanje svećeničkog poziva. Primjereno tome i vježbao se u kre- 
posti. Zbog anđeoske stidljivosti svi su ga drugovi zvali »sveti 
Alojzije«. 

Gledajući poglavari, naročito Stepinac i kasniji nadbiskup 
Stadler, u njemu veliku dušu, koja će jednom Crkvi mnogo 
koristiti, poslaše ga god. 1877. iza prve godine bogoslovlja u 
Rim, u Germanicum , da na Gregorianskom sveučilištu steče 
šire i temeljitije znanje. Na Gregorianskom sveučilištu bili su 
tada profesori kasniji kardinali Mazzela i Steinhuber. Tri go- 
dine učio je filozofiju i 14. kolovoza 1880. postigao u njoj dok- 
torsku povelju. Zatim je nastavio bogosloviju, kako veli 
rektor Germanikuma o. F. Schroeder S. I. u popratnom 
pismu: »Kroz tri godine Josip je najmarljivije slušao dogma- 
tiku, moralku, pastoralku, crkvenu poviest, sveto govorničtvo, 
te je s odlikom položio izpite iz tih predmeta, a bio bi i ostalo 
sjajno dovršio, da ga nije slabo zdravlje prisililo, te se po sa- 
vjetu liečnika i glavara morao vratiti u domovinu. U vjeri jak, 
bogoljuban, krepostan i pobožan, bio je i nama vazda vrlo drag 
i drugovima je dao mnogo primjera kreposti«. Iz njegova se 
duhovnog dnevnika razabire, kako veliko napinjanje i težke 
duševne borbe predpostavlja ovo sjajno svjedočanstvo. 

Tek što je stigao u Rim, počeo je Josip sustavnom vježbom 
i posebnim izpitivanjem saviesti o sabranosti u molitvi, ču- 
vanju očiju i svladavanju grla. 

Uličnih ljepota rimskih tako se odricao, da je na nekom uličnom 
prielazu skoro životom postradao, jer oborenih očiju nije opazio kola, 
koja su naletjela. Zbog nečistih predočaba u mašti, za koje je mi- 
slio ? da mu se ne bi smjele ni pojaviti, te zbog zbog ugodnosti kod jela, 
koju je također nastojao silom izlučiti, zapao je treće godine u skrupule, 
koje su mu i zdravlju škodile i u nauci ga smetale. Kad ga je zbog toga 
jednom prefekt opomenuo, da je sada »dosta svet«, pa neka samo više 
nastoji oko nauke, prouzročilo mu je to nove tjeskobe zbog taštine i 
ezku potištenost, od koje ga je tek rektor (kasniji kardinal) Steinhuber 
oslobodio svjetovavši mu povratak u domovinu. Isti je kardinal o njemu 
“ \ ^ a . >>vanre dno nevina duša« (innocentissimis moribus). Nije 

e akle radilo o griehu ni griešnoj strasti, jer je anđeosku čistoću, da- 

pače i neokaljanu krstnu nevinost očuvao, nego je bilo Božje pripušte- 
nje odabranoj duši, da tako posve iskreno zamrzi grieh i kroz zamršene 
zgode duhovnoga života postane onim velikim učiteljem istoga, kakvim 
se kasnije pokazao. Prestale su te tjeskobe, kad je po zvanju morao 
mnogo boraviti među ženskim svietom i kad je morao druge od slične 
bolesti liečiti. Točnost i uztrajnost u posebnoj vježbi kroz šest godina, 
a još i kasnije, kad je svaki dan dvaput bilježio svoje nedostatke, naj- 
bolje svjedoči o njegovoj herojskoj težnji oko svećeničkog savršenstva. 

Langovo duševno razpoloženje najbolje označuje on sam, 
kada kao mladomisnik piše rektoru Germanikuma o. P. Stein- 
huberu: »Molite za mene, da budem Gospodinu uviek mio, te 
da ga dnevice sve više i više ljubim«. 

Svećenik. 

Ljeti god. 1883. vrati se Dr. Lang u Zagreb i bude u ne- 
djelju Žalosti Majke Božje zaređen za svećenika, a 24. rujna 
prikaza u kapeli Nadbiskupskog dvora prvu sv. Misu. Sreća 
je bila za njega, a još više za župu Zlatar, što je bio onamo 
namješten za kapelana. 

Kod razboritog i učenog župnika Dr. Mihinića učvrstio je svoje 
zdravlje i naučio veliko svoje znanje puku saobćivati. Narod je oživio 
svoju vjeru i ljubav k Isusu na njegovu žaru. Oni njegovi tadašnji žup- 
Ijani, koji ga se još sjećaju, vele, da je svojim krasnim propoviedima i 
liepom naukom u izpoviedaonici pokazao svoju veliku ljubav bližnjemu 
i koliko želi usrećiti svakoga za ovaj i za drugi sviet. Propoviedao je 
ozbiljno, a ipak milo, jasno i praktično. Bio je majstor u dizanju grieš- 
mika i tješenju potištenih. 

Nije prošla ni godina dana, kad ga namjestiše za duhovnika 
u bolnici Milosrdnica u Zagrebu. 

Prvi mu je bio posao podržavati same častne Sestre u vjernoj lju- 
bavi Isusu. Upravljao im je u tu svrhu pogled na Isusa, koji je i sam 
dao život za biedno čovječanstvo. Bolestnike bi redom obilazio, tješio 
i bodrio, da su jedni vedrijom dušom brže ozdravljali, a drugi se s Bogom 
izmirivah i predano išli u vječnost. »Ta je služba težka« — piše on sam 
— »kad čovjek hoće, da ne samo sakramente umirućih podit*i, nego i 
umiruće pomaže na samom težkom koraku u vječnost. No takove žrtvv. 
se i liepo nagrađuju onom neizkazanom radošću, kad se svećenik pouz- 
daje, da je dušu zaista odpratio u sretnu vječnost«. A u bolnici nije ni- 
jedna pošla bez njega. Kako je u bolnici, tako je i kod bolestnika po 
kućama nastavio čitavi život. Lang je bio kapelan svih zagrebačkih 
župnika spremajući na smrt i najteže grješnike, koji puta i čudesnim 
jbraćenjem. 

Kraj svega toga obilnog posla dospio je on još i da piše 
za »Kršćansku školu« i da zamjenjuje bolestnog katehetu 
Jagara. 

Profesor. 

Providnost mu sveđer širila polje rada, pa ga dovela za 
ketehetu i kasnije profesora pedagogike, poviesti i hrvatskoga 
jezika na ženskoj učiteljskoj školi Milosrdnica. U posebničkom 
je tečaju poučavao i talijanski. Za petnaest godina ove njegove 
službe slušalo ga je na stotine hrvatskih učiteljica i on je svojim 
radom preko njih mnogu duboku brazdu izorao na njivi hrvat- 
ske prosvjete. S najvećim je počitanjem postupao s učenicama, 
a one su ga poštivale i cienile. Bio je uviek ozbiljan, ali i blag. 
Nikad se ne bi šalio, ali ni kudio. Sve je nastojao postići samo 
s liepim. Najmanji red, što ga je on dao, bio je »dobro«. Ali 
»ne poklonjeni, nego zasluženi«, kako su ponosno učenice iz- 
ticale. 

Samo kad je god. 1920. već kao biskup zamjenjivao odsutnog pro- 
fesora i izpitivao pedagogiku, pa neka prpošna učenica nije baš ništa 
znala kazati, nastojao ju je izvući, sili nije uspio. S povjerenstvom mo- 
rao joj na to i on po pravdi upisati »nije dovoljan«. Sav se na to snuždio 
i kazao: »Sestnaest sam godina pitao pedagogiku na izpitu zrelosti i ni- 
kad nikomu nisam dao »nije dovoljan«, a danas sam morao dati. Da sam 
to prije znao, ne biste me bili dobili«. 

U razred bi došao mimo s naklonom prema učenicama, po- 
škropio se svetom vodom, okrenuo napola prema razredu, a 
u smjeru razpela i polagano se prekrižio. Nikad ne bi sjedeći 
predavao, već mirno stojeći dolje pred štionikom. Tek riedko 
bi prošetao. Mienjao bi glas, izraz i kretnje prema sadržaju, 
tako, te su učenice s njime doživljavale i Hanibala pred vra- 
tima i bol Cezara zbog nezahvalnosti Bruta. Poput svih pra- 
vih pedagoga cienio je naravna odgojna sredstva, no opet bi 
jasno pokazao, kako su čovjeku potrebne i objavljene istine 
vjere i njezine milostne pomoći kroz molitveni život, sakra- 
mente i vježbu u kreposti. 

Pismene bi radnje učenica poredao u skupine, te kod jedne skupine 
izticao logičnu vriednost, kod druge ljepotu izraza, kod treće dubinu 
misli i tako je kod svake radnje našao nešto liepo i dobro, što je znao 
pohvaliti. Najviše je nastojao oko toga, da pripravnice što bolje uzgoji. 
Gledao je da u njima razvije i uzdrži sav čar i svu ljepotu ženstva, onu 
finu, nježnu, požrtvovnu, strpljivu žensku ćud. Stoga je s njima van- 

redno fino i obzirno postupao. U radu je učenice sokolio, priznavao za- 
sluge i, kad je samo mogao, pohvalom ih poticao. 

Da pripravnicama, koje su bile u internatu, pomogne, te se pod- 
puno okoriste zavodskim uzgojem, upućivao ih je na sve njegove dobre 
strane. Najviše je ipak cienio pravi kršćanski odgoj u uzornoj obitelji. 
Učenice bi zapisivale njegova predavanja, zajednički ih kasnije nado- 
punjale i u zlatorez uvezane čuvale kroz život. Na razstanku dobila je 
svaka dar na uspomenu i kao svetinju u budućoj' životnoj borbi: krasan 
križ. Predavajući nam taj spomen rekao je: »U životnoj borbi, radeći 
na polju prosvjete, neka Vas čuva dragi Spasitelj«. Razišle smo se di- 
ljem domovine, učvršćene u duši spoznajom, da je naš cilj životna borba 
u požrtvovnom radu. Radile smo i radimo godine i godine, ali s lju- 
bavlju i s nekom lakoćom, sjećajući se našega dobroga pastira, koji je 
za vrieme škole usađivao plemenito i dobro u mlada naša srdca. Kad 
bi mu se koja od nas potužila na težkoće, koje je snalaze u životu, blago 
ju je znao tješiti govoreći: »Diete, snosite svoj križ strpljivo! Cim vam 
Gospodin više križeva šalje, tim vas većma miluje. Bez križa nije mo- 
guće spasiti se«! 

»O učitelju, o veliki učitelju! Koli je uzvišena bila tvoja duša u 
času, kad si nam prije predavanja rekao: »Neka se izvole gospojice re- 
dati, da nam svako pola sata jedna reče: sjetimo se na prisutnost Božju!« 
Time nas htjede nerazrješivim vezom vezati s Gospodinom, kako je tvoja 
sveta duša bila uviek s njim svezana . . . O veliki učitelju! Hvala ti, 
hvala! U gorčini života, u duševnim tjeskobama, tvoj nas sada primjer 
podiže i kriepi! . . .« To nije samo odjek srdca jedne Langove učenice, 
ugledne gospođe M. V., to je odjek srdca jednog čitavog pokoljenja 
hrvatskih učiteljica. 

Propovjednik . 

Uz crkvu čč. Otaca franjevaca bila je u Zagrebu crkva sv. 
Vinka osobito žarište pobožnosti. Stvorili su ga i podržavali 
uzorni svećenici Hoepperger, Filetić, Frankl, Hartman, a god. 
1885. pridružio im se Lang. Svaki je svoj posao vršio osebuj- 
nim darom i pjevao slavu Gospodinu svojim glasom, no Lan- 
gova je pojava brzo bila svima najmilija: i gromorna na propo- 
viedaonici i utješna u izpoviedaonici i uznosna na oltaru. Pro- 
poviedao je mnogo i divno. 

Samo jedan primjer. Jedne svibanjske večeri hrli množtvo svieta 
u samostansku crkvu. Tamo će te večeri Lang opisati strahotu pakle- 
nih muka. Narod sluša i kao ukopan ga gleda. A pobožni će propovjed- 
nik jakim i umilnim glasom: »Grješniče! Ali znaj, bili tvoji griesi ne 
znam kako veliki — ne zdvajaj — Marija te ipak ljubi!« I opetovano: 
»Marija te ipak ljubi!« prodirale ie u duše duboko, i čuo se samo jecaj 
tolikih . . .« Tako njegova učenica A. E. Izpoviedaonice se iza toga punile 
kroz više sati, mir se u srdca vraćao, nebo i obitelji se veselile. 



Jednom mu se ipak dogodi, te je u propoviedi zapeo, i tek 
uz neku težkoću mogao nastaviti. Tada se zavjetovao, da će sve, 
što ima javno reći, prije i napisati. Toga se zavjeta tako točno 
držao, da se našao i sastavak čestitke majci kod stola na njezin 
imendan. 

Kod Langovih je propoviedi bilo upravo čudesnih obra- 
ćenja. Od zore do mraka sav u poslu, a uz to u strogoj trapnji, 
navukao si je više puta bolest, bacao je krv i liečnici mu već 
proricali brzi svršetak. Na molitve dobrih duša i njegove saču- 
vao ga ipak Gospodin, jer ga je trebao za još veće stvari. 

Izpovjednik i duhovni vođa. 

Langova nevinost, blagost i strpljivost privlačila je sva- 
koga, pa i mnogog okorjelog grješnika, da se kod njega izpo- 
vjedi, što inače ne bi bio učinio. Izpoviedaonica mu uzela pola 
života. U njoj je već u samostanu zadobio hemeroide, pa su mu 
lzpoviedaonicu izkopali tako, te je stojeći slušao. 

Mnogi su u Zagrebu želili da se barem jednom kod Langa 
izpovjede. Poznato je i mnogo slučajeva, da su ljudi iz daleka 
putovali, samo da nađu kod njega mir savjesti. Taj je pak on 
znao pribaviti. Učinio je sve, da kao sudac zadovolji Božjoj 
pravdi i dopunjujući pitanjima cjelovitost izpoviedi, i sjećajući 
na nebo i pakao, a još više na Razpetoga, da uzbudi pokajanje. 
Zato su mnogi izticali: »Znam, da sam se zadnji puta dobro 
izpov jedio kod Langa«. 

Ono njegovo osebujno u izpoviedi bio je nagovor, kojim je kao 
liečnik nastojao izliečiti grješne navade i očuvati u buduće od pada. 
Svakoj je strasti on znao za liek i taj je tako milim prikazao, da se po- 
kornik odmah odlučio popraviti. Poticaje je redovito uzimao iz Evan- 
đelja bližnje nedjelje ili svetkovine, ili baš iz Gospodinove rieči o do- 
tičnom griehu. Nije imao jednu rečenicu, istu za sve, već prema stanju 
svake pojedine duše. Pokore su bile istina blage, ali i primjerene, pa su 
pokornici iza izpoviedi rado tražili, da sebi nabave krunice u častnih 
Sestara. - 

S izpovjeđu je spajao i duhovno vodstvo, kadgod se namje- 
rio na za to sposobnu dušu. Davao bi naputak za vježbu u po- 
sebnoj kreposti, protivnoj najjačoj zloj sklonosti, i najviše u 
staležu potrebnoj. Neizcrpiv je bio u iznalaženju uviek novih 
poticaja za istu krepost u raznim njezinim stupnjevima, koje 
bi pokorniku razjasnio spominjući često i konkretan način, kako 

će se vježbati. Na pr. da stisne zube i zašuti, kad je gnjevan; 
da se sjeti groba i pakla, kad napadnu nečiste misli; da pomisli 
na svudašnjega i dobroga Otca nebeskoga, kad je potišten itd. 

Cim bi opazio, da se duša ponešto očistila i učvrstila, od- 
mah bi je poticao na dobra djela za bližnjega i za čast Božju, 
da ih obavlja bilo pojedinačno, bilo s drugima. Tako se mno- 
žilo članstvo Konferencija sv. Vinka i Družtvo za sveudiljno 
klanjanje, koja su u njegovo doba bujno evala. U odboru sv. 
Vinka i sam je mnogo radio. 

Tisućama je tako pomogao do jezgrovite kreposti, a stoti- 
nama do redovničkog zvanja. Iskrena ljubav, koju je uzpirio u 
srdeima, razgorjevala se skladno do punine žara i duše su po- 
lazile tragom Spasiteljevim: jedne noseći rado križ obiteljskog 
života, a druge odričući se svieta i njegovih taština, da se u re- 
dovničkoj zajednici još više sjedine s Isusom. 

Dašto, da se razvilo i pismeno duhovno vodstvo, koje mu 
je uzimalo mnogi sat počinka, ali je za duše rado i to žrtvovao, 
samo da se Isus što savršenije u njima odrazi. 

Bilo je liberalaca, koji su iz toga i šale pravili, no kad je 
i njima ili komu u njihovoj obitelji do gusta došlo, rado su se 
i oni približili Langu. Ozbiljni su mu uviek izkazivali najveće 
povjerenje. Tako se nadvojvoda Leopold Salvator sa suprugom 
češće navraćao k njemu i u samostanu i u sjemeništu, da se 
izpovjedi, pa je takvom zgodom i sjemeništnoj kapeli poklonio 
krasan ćilim. Langa je zamolio, da mu djecu poučava u vjero- 
nauku i pripravlja za sv. Sakramente, što je on kroz više go- 
dina i činio. 

Sjemeništni duhovnik. 

God. 1900. pozove nadbiskup Posilović dra Langa i ponudi 
mu, hoće li profesuru pastorala ili službu duhovnika. Lang pre- 
pusti izbor njemu, a nadbiskup reče: »Dobro, onda ste odmah 
imenovani duhovnikom«. I on dođe, a došao nam kao smrzlima 
sunce. 

Duh lažne slobode i svjetskoga uživanja zarazivao je mladež sve 
većma, pa se trebalo i u sjemeništu s njime ljuto boriti. Lang je to 
krasno razumio. Propoviedima i razmatranjima, poukom i izpovjeđu, 
posebničkim razgovorom i javnim govorima nastojao nas je oduševiti za 
našega božanskoga Kralja. Isusu za ljubav da se odrečemo slaboća na- 
ravi, za Isusom da pođemo ne samo na Tabor, nego i na Kalvariju. 
Osam godina daje svake večeri predmet razmatranja popunjujući dotične 



knjige svojim dubokim, srdačnim i praktičnim naputcima za život. Svake 
nedjelje drži ascetsku, liturgijsku ili apologetsku konferenciju, koju 
svojim načinom diže mnogo puta do potresne propoviedi, osobito kad 
govori o svećeničkom zvanju i krepostima. Na posebnim sastancima 
Marijine kongregacije bogoslova, koju je on osnovao, oduševljavao je 
bogoslove za ljubav i nasljedovanje nebeske Majke. Najveći mu je bio 
uspjeh i utjeha česta sv. Pričest bogoslova, koja se za njega razvila. 
No nije na nju toliko poticao zbog prieke potrebe, premda je i to bio 
njegov redoviti liečnički recept za duševne bolesti. Više je naglašivao 
uzvratnu i naknadnu ljubav živom Božanskom Srdcu u Euharistiji kao 
najplemenitiji poticaj i najjače sredstvo za kršćansku savršenost Lang 
je kao duhovnik unesao u sjemenište dvie velike vriednosti: obćenitu 
težnju za svećeničkom svetošću i crkveno shvaćanje, koje se očituje u 
religioznom posluhu Sv. Otcu Papi, nadbiskupu i poglavarima, u izvrši- 
vanju odredaba rimskih Kongregacija, napose sv. Zbora za obrede, te u 
pogledu štiva i družtava i u cielom obsegu crkvene stege, kleričkih duž- 
nosti i kleričke časti. Bilo je dakako rogoborenja sa strane liberalnijih, 
ali Lang je orio kao grom i siekao kao dvorezac mač. Mogao je tako, 
kako reče Zlatousti o Baziliju: »Rieč mu je bila grom, jer mu je život 
bio munja«. 

Dok je svaki od Langovih predšastnika i suradnika činio 
najbolje, što je znao i mogao, njemu je ipak Providnost dala, 
da je unesao u duše mlađega svećenstva ona dva dara. Pa kao 
što se sv. Petru ne uzima čast time, što se u službi Božjoj i bo- 
goslovskoj nauci češće od njega s čašću spominje sv. Pavao, 
tako se ni izticanjem Božjih darova u Dr. Langu ne potamnjuju 
svietla imena njegovih predšastnika ni suradnika. 

Na bogoslovnom fakultetu zamjenjivao je dr. Lang neko- 
liko semestara Dr. Martina Štiglića i predavao pastoralku i pe- 
dagogiku. 

Kanonik. 

Iza osamgodišnjega napornog duhovničkog rada u sjeme- 
ništu, bude dr. Lang 1908. imenovan kanonikom prvostolnoga 
kaptola zagrebačkoga, a odmah iste godine i ravnateljem sje- 
meništa. 

Od g. 1897. do 1908. bio je ravnateljem sjemeništa Mons. 
dr. Gustav Baron. Nakon desetgodišnjega rektorovanja, kao 
šestdesetgodišnjak, naumi Baron napustiti rektorovanje. On je 
preporučio nadbiskupu Posiloviću Langa za svoga nasljednika. 

U svojoj zahvali na službi veli dr Baron: »Pošto je sada kanonikom 
prvostolnoga kaptola imenovan dr. Josip Lang, koji je ugledom, znanjem 

i svećeničkim krepostima, te napose dojakošnjom raznovrstnom sveće- 
ničkom i uzgojnom praksom podpuno dorasao, da preuzme službu sje- 
meništnoga rektora: to smjerno molim Preuzvišenost Vašu, da me sada 
dobrostivo rieši sjemeništnoga rektorata . . .« Dr Lang je valjda imeno- 
van kanonikom već u vidu toga, da bude ravnateljem sjemeništa, jer je 
prije redovito ravnatelj erm sjemeništa bio kanonik. 

Kanonikom je imenovan dr. Lang 28. ožujka, a ravnate- 
ljem sjemeništa 14. srpnja 1908. Prvom kanoničkom i najuzvi- 
šenijom dužnošću i čašću smatrao je Lang vršenje bogoslužja 
u prvostolnoj crkvi. »To je nešto tako uzvišeno«, veli on u 
jednom govoru, »da bi i najviši serafini u nebu presretnim se 
scienili, kad bi njima bilo u Crkvi Božjoj što takova dopušte- 
no«. Dohodke kanonikata, koji su u ono doba bili dosta izdašni, 
dielio bi kanonik Lang potrebnima i siromašnima. Dolazili su 
k njemu u sjemenište mnogi siromasi, a toliki su ga dočekivali 
i na ulici, dok bi išao u katedralu. Kao kanonik bio je dr Lang 
i izvjestitelj nadb. duhovnog stola, povjerenik za vjeronauk na 
školama i cenzor knjiga. Sve je službe vršio savjestno, a izvje- 
štaje bi izradio temeljito i nepristrano. 

Kao ravnatelj sjemeništa pokazao je svoju razboritost i 
požrtvovnost. Njegovi su suradnici u sjemeništnoj upravi bili: 
Dr Valentin Čebušnik kao duhovnik, Matej Barković kao eko- 
nom, te dr Kamilo Dočkal i dr Milan Beluhan kao prefekti. 

Priedloge svojih vrstnih pomagača, napose dra Valentina Čebuš- 
nika, rado je usvajao, ali tako, da ih je sam proučavao i o njihovoj iz- 
vedbi vodio računa. Gospodarstvo sjemeništa s temelja je obnovio. Iz- 
kaz investicija za same četiri godine njegova upravljanja sjemeništem 
iznosi 74 veće ili manje stavke, kao na pr. nova kapelica, praonica, pe- 
kama, električni mlin, kovačnica itd. Na vanjskim posjedima: nove 
zgrade, staje, blago, strojevi, umjetno gnojivo, izkrčene živice, zasađeni 
voćnjaci, obnovljeni vinogradi itd. Sve male i velike gospodarske brige 
prolazile su njegovom glavom. Prolazile, ali ga od Boga nisu udalji- 
vale, već još više s njime spajale. Svake večeri, kad je već sve pošlo 
na počinak, išao bi rektor Lang u sjemeništnu kapelicu, gdje bi preko 
jednog sata žarko molio. Istom u 11 sati išao je na počinak. Njegove 
pedagožke sposobnosti zapažaju se još više danas, kad gledamo njegov 
rad i postupak s klericima unatrag. Naj odlični j i članovi diecezanskoga 
klera, koji su bili njegovi pitomci, hvale njegove odgoj iteljske vrline. 

Godine 1912. u rujnu razriešio je nadbiskup-koadjutor dr 
Antun Bauer dra Josipa Langa službe ravnatelja nadb. sjemeni- 
šta, a upravu je sjemeništa povjerio kanoniku Milanu Strahin- 
šćaku. Lang se preselio u svoju kanoničku kuriju, Kaptol br. 10. 



i posvetio se opet dušobrižničkoj službi kao župnik katedralne 
župe sv. Marije. 

Katedralnom ili kaptolskom župom u Zagrebu upravlja uviek je- 
dan od mlađih kanonika. Obično je to bio samo naslov, dok je stvarno 
svu brigu vodio koji prebendar ili drugi subsidijar. Župna je crkva Sv. 
Marije, nekadanja benediktinska i cistercitska, marom zadnjih triju 
kapelana: dr. V. Cebušnika, o. Alojzija Turčića i dr. Milana Beluhana 
liepo obnovljena. No još je više duša privukla k BI. Djevici revna 
pastva, kojoj je bio uzorom dr. Lang, kad je u jesen 1912. imenovan nje- 
zinim župnikom. Ovo imenovanje nije on uzeo samo naslovom, već i 
stvarno, kako u pogledu dohodka, koji je prepustio subsidijaru, tako 
u pogledu službe, od koje je sebi zadrzao, što je bilo spojivo s njegovim 
drugim poslovima. Tu je čitao sv. Misu kad god je trebalo, napose za 
svečanosti više Marijinih kongregacija, što se u njoj okupljale; tu je 
propoviedao i katekizam tumačio; odatle je bolestnicima nosio sv. Po- 
pudbinu. U vrieme rata uveo je svagdanju večernjicu za što skoriji i po 
hrvatski narod sretan svršetak rata. Tu je večernjicu češće i sam služio, 
pa i kasnije, kad je već bio biskup. A pribivao joj je uz riedke iznimke 
svaki dan, dok ga nije bolest uz krevet privezala. Bio je ili u izpovje- 
daonici ili pod tornjem, kud se iz sakristije ulazi u crk^u. Pred kras- 
nom Gospinom slikom molio je tu često i dugo. Znali su to njegovi žup- 
Ijani, pa ga voljeli ondje potražiti za savjet i pomoć, napose za prepo- 
ruku svojih potreba u njegove molitve. Izkustvo ih je uvjerilo, da im to 
koristi. Za svakoga bi on imao rieč upute, hrabrenja i utjehe, pa. je 
jedan takav razgovor bio dogođaj u njihovom životu. Uz njegovu se 
sliku u dušama vezala i vjera i ljubav Isusu na oltaru. Župljani su bili 
ponosni na svoga »svetca župnika«, bili su svi uz njega. U crkvi Sv. Ma- 
rije nikad nije nedostajalo ni za potrebe bogoslužja ni za nakit, a ni za 
uzdržavanje osoblja. 

Najviše je zadužio župljane i tisuće drugih vjernika time, 
što je neumorno izpoviedao u toj crkvi, kamo se tako lako dođe. 
Baš u tom poslu uhvatio je zimi god. 1913. i težku upalu pluća, 
uz koju je izgubio sluh i na desno uho, dok je već i prije težko 
čuo na lievo. Nije ga minula sudbina tolikih seoskih župnika, 
koji na težkim putevima, po ružnom vremenu slično postradaju. 

Biskup. 

Razumljivo je, da je tako svetu dušu sve duboko štovalo 
i ljubilo, pa je bila prava radost u Zagrebu i širom Hrvatske, 
kad se god. 1915. pročulo, da će biti Dr. Lang posvećen za bis- 
kupa. 

»Sto sam Langa odabrao za posvećenog biskupa-pomoćnika i ge- 
neralno g pro vikara«, izjavio je nadbiskup dr Bauer, »osim njegove na- 

učne spreme potakao me poglavito njegov svet i krepostan život, te sam 
držao, da će postavljen na . visoko mjesto još jače i vidni je djelovati 
primjer njegova svetog života i predobivati vjernike za Boga. Kad sam 
ga pozvao k sebi i saobćio mu svoju nakanu, da ću ga predložiti za 
posvećenog biskupa-pomoćnika, sav se stresao i prenerazio, te ba- 
civši se na koljena i plačući molio me, da toga ne učinim, jer da nije 
vriedan te časti. Sve moje obrazlaganje i nagovaranje nije pomoglo i 
tek kad sam mu rekao, da je to moja odlučna volja, a jamačno i volja 
Božja, kojoj treba da se pokori, nije se dalje otimao i sav potresen oti- 
šao je od mene.« 

S posvećenjem za biskupa, što ga je primio 18. travnja 
1915., izdignuo ga je sam Gospodin na visoki sviećnjak, da 
svietli u njegovoj Crkvi. Ne popuštajući nimalo u svom prijaš- 
njem »sitnom« radu za duše sada je kao biskup osobito u dva 
smjera snažno djelovao: bio je nabolji pomoćnik svome nad- 
biskupu u upravi i obrani Crkve i središte prave katoličke 
obnove u biskupiji. 

Kako se radi nesređenih ratnih i poratnih prilika sv. Po- 
tvrda izvan Zagreba riedko dielila, to nije ni blagi biskup mo- 
gao da onom mjerom koristi narodu, kako mu je srdce željelo. 
Prihvatio je ipak svaku zgodu, da zađe u narod, te mu bude 
učitelj i tješitelj. U Kozarevcu posvećuje crkvu, u Antunovcu 
blagoslivlje kapelu, u Remetama i Pregradi zvona, u Bregima 
orgulje. Svećenstvo pomaže i diže što u disciplinarnim razpra- 
vama, što opet ustmenim, pismenim i tiskanim poukama, kao 
na pr. razpravom »O svećeničkoj sv. čistoći«. 

Langova je pomoć u obrani Crkve u doba starokatoličkog 
rovarenja bila dragocjena. Kada su odpadnici nastojali potam- 
niti sjaj katoličke nauke o svećeničkoj čistoći i o dužnoj po- 
slušnosti Kristovom namjestniku Sv. Otcu Papi, eto biskupa 
Langa u Varaždin, Karlovac, Sisak, Slatinu i druga veća i ma- 
nja mjesta, da riečju i primjerom svojim učvrsti uzkolebanu 
vjeru. Odlični jedan svećenik reče u to vrieme: »Divan je 
biskup Lang. Pravi svetac. On svojim primjerom drži našu 
nadbiskupiju«. 

Rad za katoličku obnovu. 

U Hrvatskom Katoličkom Narodnom Savezu, kojemu je bio 
predsjednikom, i u drugim katoličkim družtvima, bio je Lang 
duhovno središte time, što je svojom vjerom, ljubavlju i pouz- 
danjem sve druge vrle suradnike poticao i kriepio. Sačuvani 

su nacrti njegovih govora, kojima je na družtvenim sastancima 
poticao na složan i požrtvovan rad. No kako u propoviedima, 
tako je i u ovim govorima njegova živa rieč bila kud i kamo 
uzvišenija od pisana slova. Ta je rieč ujedinjivala razrožna 
mišljenja i dizala potištene duhove. Dok se vanjski uspjesi ka- 
toličkog rada mogu opravdano pripisati drugim trudbenicima, 
dotle je ono nutarnje, što osvjedočava, što na žrtve potiče, i 
opet velikim dielom plod srdca i molitve blagoga biskupa Langa. 

Kad je upoznao veliku zamisao Pija XI. o Katoličkoj Ak- 
ciji, svom je dušom pristao uz nju. Ta ona je bila oduviek u 
njegovom srdcu i u njegovoj praksi. Svakog bi svoga ozbiljni- 
jeg pokornika poput sv. Ivana Vianeja nagovarao i na javno 
izpoviedanje vjere, na organizirani rad barem u djelima milo- 
srđa. Gdjegod se pružila prilika, na pr. prigodom svečanosti 
raznih družtava, bodrio je, da brane vjeru i Crkvu od napa- 
daja. Sada je kao predsjednik Hrv. K. N. S. nastojao da ovaj 
pođpuno provede program K. A. U tu je svrhu napisao i pro- 
povied za dan Kat. Akcije 2. II. 1924.: 

» . . . U K. A. rade svjetovnjaci na tome, da se sav kršćanski sviet 
obnoyi u Kristu, da živi uistinu kršćanski, po načelima Kristovima, pa 
da se tako živi ne samo u privatnom životu, nego i u obitelji i u obćini 
i u kotaru i u županiji i u saboru i u čitavoj domovini. Zato upotreblja- 
vaju razna sredstva . . . Bog blagoslovio obilato svakoga onoga između 
naših, koji pristupi u koje katoličko družtvo i koji katoličku akciju i 
njene organizacije svojom dobrotom dariva i pod po maže. To je prava 
bratska i domovinska ljubav«. 

Prema ustanovama K. A. preuzeo je sam službu duhovnika 
u Hrv. Katol. Ženskoj Svezi i nastojao usmjeriti njezin rad u 
crkvenom duhu. U Ženskoj Svezi osnovao je molitvenu sekciju 
za pravi duh i njezin uspjeh i uobće svega rada u K. A. 

Neko vrieme bio je i predsjednikom Apostolata sv. Cirila i 
Metoda nadajući se njime promicati misao sjedinjenja. 

Katolički je tisak Lang pomagao perom, novcem, molitvom 
i ugledom. 



Pisac . 

Za onog izvrstnog odgojitelja, kakav je bio Lang, nije se 
on razvio velikim studijem tiekom svojih nauka. Teoretsko . 

znanje proširivao je tiekom službe. Kojim vrelima i kojim na- ^ 

činom, vidi se najbolje po njegovom spisateljskom radu. Plo- 
dove je naime svoga proučavanja saobćivao i drugima nasto- 
jeći tako unieti u našu pedagogiju bistra kršćanska načela. Lju- 
bav za uzgoj učini ga i piscem. 

Tako je započeo u »Hrvatskom učitelju« 1889. sa člankom 
»Uzgoj u školama srednjega vieka«, »Rousseau i njegov Emil«, 
»Overberg«. 

U »Kršćanskoj školi«: »Bogumila« 1897.; »Diamantni jubi- 
lej Sv. Oca Leona XIII.« 1898.; »Isusovačke gimnazije« 1899.; 
»Stevo V. Popović i jezuite« 1899.; »Felix Dupanloup« 1900.; 
»Sv. Ivan Dellasalle« 1900.; »Isus Krist prvi i najsavršeniji uz- 
gojitelj« 1906.; »BI. Djevica Marija, divni uzor uzgojiteljima« 
1906. 

U »Sacerdos Christi«: »Što je nama svećenicima najpo- 
trebnije« 1922.; »Družtvo svećenika klanjalaca« 1923.; »Odjek 
euharistijskog kongresa« 1923.; »Svećenička liga za unapređi- 
vanje česte sv. Pričesti« 1923. 

»Katolički list«, komu je bio revnim suradnikom, objelo- 
danio je više njegovih nekrologa o zaslužnim muževima, kao 
Dr. G. Baronu 1914., Dr. V. Čebušniku 1916., kardinalu Stein- 
huberu 1907. Prvi članak napisao je ondje već godine 1891.: 
»Odgovor Dvornikoviću na njegovu kritiku života sv. Alojzija«. 
»Prava i prividna smrt i sv. sakramenti« piše u prvih šest bro- 
jeva 1907. »Spomeni se, čovječe, da si prah« god. 1913. »Zašto 
katolički svećenik visoko cieni svoj celibat« 1919. u dvanaest 
brojeva. Napisao je i ocjene bogoslovnih djela, kao n. pr. Kri- 
stologije Dr. Bujanovića. 

Napose je izdao: »Život sv. Alojzija«, prievod po Cepariu; 
> Slave Marijine«, prievod po sv. Alfonzu Liguoriu. Posve iz- 
vorni mu je životopis: »Život i rad M. Stepinca« god. 1922., za- 
tim »Religija u srednjim školama« 1919. i »Slava Presvetoj 
Krvi Isusovoj«. 

Značajka je Langova spisateljskog rada vjersko-odgojna i 
to ona najuspješnija: kroz žive i preminule uzore. Uspjeh je bio 
golem, kao na pr. sa sv. Alojzijem, kojega su tri izdanja razpa- 
čana jedne godine u 30.000 primjeraka. Koliko su upućeni taj 
rad cienili, vidi se i iz zaključka Bogoslovskog fakulteta 4. VI. 
1924. da Dra Langa proglase počastnim doktorom bogoslovije. 

Među svojima. 

Čim je Lang kao kanonik god. 1908. dobio svoj dom, ku- 
riju Kaptol br. 10., pozvao je majku i braću, da se kod njega 
nastane i da mu vode kućanstvo. Sam je stanovao, dok je bio 
rektorom, u sjemeništu, a svoje je posjećivao svaki dan prije 
objeda i večere, pa ma kako bio inače zaposlen. Preselivši se 
god. 1912. i sam u svoju kuriju, pokazao je svu sinovsku i brat- 
sku ljubav, da im svima olakša gorki inače život. Zasladiti ga 
nije imao čime, a oni to nisu ni očekivali; no posvetiti ga je mo- 
gao i želio, pa je to i učinio. 

Kući je dao već iz vana dojam svećeničkog doma, stavivši pri vra- 
tima kip sv. Josipa, na stube kip Presvetoga Srdca, u svaku sobu raz- 
pelo i Gospin kip ili sliku, a u svoju sobu tri razpela i tri Gospina kipa, 
Malog Isusa i sliku sv. Franje Asiškoga. Nigdje nije nedostajala ni sv. 
voda. 

Uz ostale molitve pobožnih kršćana, što ih je sa svojima obavljao, 
sabrao bi sve ukućane i služkinje na zajedničku večernju molitvu: 
Zlatnu krunicu Srdca Isusova, barem po jedne litanije, obavio bi izpit 
savjesti *-.i pobudio pokajanje. Ako je tko bio i umoran, potjerao je 
njegov mili glas pospanost i svi su rado izdržali. Sam bi pak ostao u 
molitvi i radu redovito do 11 sati, a ustajao bi već prije pet. Za jelo se 
nije nikada brinuo. Sestri bi kazao: »Za jelo me nemoj nikada pitati. 
Sto ćete mi dati, to ću uzeti«. Toga se držao i u najtežoj bolesti. Mesa 
je vrlo malo jeo, a u sriedu, petak i subotu nikada. U razgovoru je bio 
živahan i ljubezan i s gostima, i s domaćima. Nije volio voditi rieči, 
osobito ne kod velikoga stola, ali je uviek srdačno gosta pozdravio. Sam 
je vrlo malo jeo, kao diete, ali je svakog gosta nudio jelom i vinom, pa 
kao da je bio uvrieđen, ako mu ne bi po volji uzeo. Poslije objeda pro- 
driemao bi kojih deset časaka na fotelju, inače nije nikada po danu 
legao, a dok je bio zdrav i sam u sobi, nije ni sjedio, već je sve stojeći 
radio. 

Kršćansku je ljubav vršio, uz već rečenu milostinju, na- 
pose gostoljubivošću. Svakoga je svećenika, koji ga je pohodio, 
odmah i poavorio, a pozvao ga je i k stolu. Nije li bio kod kuće, 
morala je to učiniti družina, kojoj je dao naputak: »Pazite, kad 
god dođe gost, da ga se podvori«. Svečanih objeda, osim na 
imendan, nije davao; nego tek još samo jednom, kad je g. 1916. 
s drugovima slavio četrdesetgodišnjicu mature. 

Primajući posjete, bilo odličnih, bilo sirotinje, bio je van- 
redno ljubezan i čedan. Kad bi preda nj došla ženska osoba na- 
padno obučena, razgovarao bi s njom poniknutim očima i gle- 
dao da brzo svrši. 

Sjedeći nikad se ne bi naslonio. Ni za najvećih studeni ni- 
kad nije nosio rukavica. Kad su mu cipele bile mokre, ne bi se 
htio prezuti, veleći da bi se tim raznježio, a svećenik da se na 
to ne smije naučiti. (U toj bismo ga pokori smjeli tek oprezno 
sliediti). 

Odielo mu je bilo uviek skromno i priprosto. Vrlo ga je ču- 
vao i nosio bi ga dok se ikako dalo. Kad su ga znali opomenuti, 
da je koji komad odjeće trošan, odgovorio bi šaljivo: »Za širo- 
maka biskupa i to je dobro«. 

Sve rođake, a majku napose, ljubio je nježno i svagdje se 
pokazivao zahvalnim. Divne je listove pisao iz Rima i kud god 
bi putovao, a majci napose za imendan. Majku je sam spremio 
za put u vječnost, a poslije smrti, dok je god mogao, svaki bi 
tjedan po više puta došao na njezin grob i pobožno se za nju 
molio. 

Rođacima je bio pravo utočište, koliko je mogao i za nov- 
čanu pomoć, ali u prvom redu za duhovnu. Kad je trebalo 
krstiti, vjenčati ili sprovesti, uviek se pripravno odazvao. Sve 
bi darivao krunicama, medaljicama, molitvenicima i nastojao 
je, da svi prime škapular. Svima je bio pravi anđeo čuvar. 

Napose se pokazao zahvalnim kumu Ivanu Lapušu, koji ga je po- 
magao u mladosti šaljući mu hrane. Uru, što je od njega kao gimna- 
zijalac primio na dar, nosio je sve do smrti na jednostavnom željeznom 
lančiću. 

Da učini djelo milosrđa, kumovao je mnogima na krstu i 
potvrdi, a to je duhovno srodstvo vrlo cienio i preuzete obveze 
brižno vršio. Kad je to novim crkvenim zakonikom prestalo, 
nije više nikome kumovao. 

Druztvovni i uljudbeni radnik . 

Čovjek, koji se odrekao sebe, može sav živjeti za bližnjega. 
Tako je bilo s biskupom Langom. Podpuno se odrekao sebe, da 
živi Bogu, pa je mogao biti i u najvišem stupnju družtvovan, jer 
ga je Bog upućivao i pomagao da živi za svoju braću, djecu 
Božju, za bližnje, za narod. To se izpoljuje ili izravno pomažući 
pojedince ili preko družtava, a jedno i drugo ili u smjeru 
tvarne, tehničke , vanjske uljudbe, ili u smjeru nutarnje, više 
duševne kulture, koja treba da vodi i nadahnjuje vanjsku. Oso- 
bito u ovoj drugoj bio je Lang upravo herojski radnik. Poma- 

gao je zborom i tvorom i kulturne radnike i ustanove, što više 
i sam je bio snažan kulturni radnik i riečju i perom i pri- 
mjerom. 

Sam sin mlinara, ostao je radnom narodu uviek ne samo 
bliz, nego i jedno s njime, jer je težko i uztrajno radio, jer je 
ljubio rad. Može se reći, da je uviek radio barem za dvojicu. 
Od 24 dnevna sata nije on nikada — osim u bolesti — potrošio 
za san više od 5 do 6 sati, često ni toliko, a za svu okrepu i 
odmor kroz dan nikad više od 2 sata. Dakle 16-satni radnik. 

Taj rad bio je duševno naporan, ali ni tjelesno nije bio 
lak. Školski rad sa sitnom djecom kroz tri i više godina, s uči- 
teljskim pripravnicama petnaest godina, s bogoslovima dva- 
naest godina. Propovjednički rad pred najraznoličnijim sluša- 
teljstvom, u kojemu je želio izgraditi Krista, u svakom na 
njegov način. Izpovjednički sa svim zadahom, materialnim i 
moralnim, s prašinom i zagušljivim zrakom, sa suzama i jeca- 
jima duše i jezika, koji to više paraju srdce, što im više želiš 
pomoći. Uredovni rad sa rješavanjem sudbonosnih odluka za 
pojedince, većinom patnike, za biskupiju i čitav narod. Kretao 
se taj rad u sferama naravnih i vrhunaravnih načela i vried- 
nosti, gdje treba mnogo zrelosti suda i profinjenog osjećaja, da 
se ni narav ne povriedi ni milost ne omalovaži, a ni jedna ne 
preobtereti. Trebalo je zadovoljiti Božjim i ljudskim zakonima 
i željama, kad su se ovi često sukobili na školskom i odgojnom, 
na državopravnom i družtvenom polju. 

I svuda biskup Lang pokazuje smjernice, daje riešenja, 
nastupa osobno ili piše razprave i predstavke — uviek teme- 
ljito, uviek taktički, makar odrješito i krepko. Svjedoci su toga 
rada ne samo propoviedaonice i izpoviedanice, već i kancelarije i 
pismohrane u biskupiji, svjedoci su tome još i danas uspomene 
velikih i malih, koji s udivljenjem pričaju o svojim susretajima 
sa »svetim biskupom« bilo na sudištu savjesti, bilo u tihoj so- 
bici u četiri oka. 

Još su jači svjedoci i onovremeni njegovi članci u »Hrvat- 
skom učitelju«, »Kršćanskoj školi«, »Katoličkom Listu« i dru- 
gdje. Dok Trstenjak širi darvinizam, Lang će izpravljati za- 
blude pišući proti naturalističkom Rousseauovom uzgoju. Dok 
Dvorniković napada i Langa i sv. Alojzija i sav milostni uzgoj, 
Lang će posebnom razpravom u »Katoličkom Listu« sjajno i sv. 
Alojzija i taj uzgoj kao jedino uspješan obraniti. Tako će na- 

stupiti proti komunističkim težnjama u »Srednja škola bez re- 
ligije« 1919., tako i kasnije proti »žutom« i starokatoličkom po- 
kretu u obrani celibata. 

Obraniti zdrava načela odgoja i pribaviti im štovanje i pro- 
vedbu u javnom životu najodličniji je uljudbeni rad. Takav je 
radnik na hrvatskoj njivi bio Dr. Lang kao pisac, propovjed- 
nik, izpovjednik i biskup. On je jedan od najprvih i najboljih 
odgojitelja Hrvatskoga naroda. 

Sav je taj rad daleko zasizao: duboko u srdca i obiteljsko 
svetište, široko u čitav narod, visoko do kraljevskog, papinskog 
i Božjeg priestolja. Stotine svećenika i učiteljica, koji predstav- 
ljaju kulturu jedne hrvatske generacije, koji su zapravo i prvi 
nositelji te uljudbe, Langov su naraštaj. Nisu doduše uviek svi 
ostali na visini svoga idealnog učitelja, ali barem pioniri nje- 
govih viših načela proti krutom materialističkom kruhoborstvu, 
liberalnoj sebičnosti ili častohleplju, što su bili posijani u Hr- 
vatskoj. Kolikoj je obitelji odlanulo, kad se kćerka, sin ili otac 
kod Langa »sredio«! Kolike su župe procvale novim životom, 
kad je Langov mladomisnik proradio ili po njemu uzgojena 
učiteljica stala uzgajati! Koliki je mladić tjelesno i duševno 
ozdravio ili se idealnijim zvanjem usmjerio, kad je pročitao 
Langovog sv. Alojzija ili koji drugi spis! 

Sve su to stvarne činjenice i zdrave jedinice za uljudbu 
Hrvatskoga naroda. Takovih je jedinica Lang stvorio izravno 
i neizravno mnogo tisuća, a stvara ih idealizmom svoga pri- 
mjera i snagom svoga zagovora još i danas. U ovom, što Hr- 
vatski narod ima još i danas idealizma, poštenja i izdržljivosti, 
u velikom je dielu plod rada biskupa Langa. 

»Jedino, što je Lang organizirao, to su bili prosjaci oko njegove 
kuće, koji su ga mučili i dan i noć, koji su mu toliko puta pojeli ručak 
i večeru, att koji su ga najviše veselili, jer su to bila njegova braća«. 
Tako sudi Dr. J. Simrak u »Katoličkom Listu« 1924. br. 6. XI. Šaljivo, 
ali velika i duboka istina, kojoj je bio cio Zagreb svjedokom. 

Nije biskup Lang organizirao siromahe u staležki pokret, ni u ča- 
sovitu akciju, dapače ni u sređeno prosjačenje. Dušu im je organizirao 
svojim postupkom, ljubavi, primjerom otvorio im je oči, da i oni nešto 
vriede, da je i njihov stalež po Bogu uvršten u život čovječanstva, da 
i siromaštvo i siromah ima svoj smisao, svoju životnu zadaću i cilj. 
Njegova je milostinja olakšala tjelesne boli, njegov je način dignuo i 
izcielio dušu. 

No milostinja, pa ni prosjaci nisu ono glavno. Oni prizori Langova 
razgovora i šetnje sa sirotinjom otvarale su nove družtvene vidike, kao 

Tolstojevi romani ili Matoševi eseji, rješavali su suprotne družtvovne 
probleme, koji se dakako nikad ne će riešiti ni najvećim plaćama m 
nastanbama ni mirovinama, a da se prije ne rieše u srdcu i dušama, 
koje se ćute blizu i jednake. Taj je problem temeljito rješavao Lang 
svojom ljubežljivošću, svojim cienjenjem siromaha, svojim štovanjem 
»maloga čovjeka«. Komu bi inače palo na pamet, da se brine, te bi se 
podigao dom za služkinje! . . . 

Lang se uklopio u krug toga maloga svieta preuzimajući na 
krstu i potvrdi kumstvo djece građanskih, obrtničkih i najviše 
radničkih obitelji. Koliko kumčeta — a tih je imao više stotina 
— toliko sređenih obitelji, jer njemu to nije bila formalnost, 
a i takove su obitelji nastojale kako-tako sačuvati ponos. 

Kao kanonik i biskup imao je Lang u ono doba i liep do- 
hodak. No njemu je bilo kao da ga nema, jer nije računao da 
ga ima za sebe, nego za Isusove siromahe. Ljubav k njima jest 
uz ljubav k Isusu i Mariji, čistoći i Crkvi najznačajnija nje- 
gova krepost. Među tisućama pisama, što se nađoše poslije 
smrti, 90% ih je, u kojima ga ljudi, sa svih strana domovine, 
mole za pomoć, a mnogi opet zahvaljuju za već izkazanu do- 
brotu. Ustmenih pak prošnja bilo je dnevice mnogo za cielog 
Langovog života. I jedva je tko otišao od njega neuslišan, osim 
dakako, ako je tražio što nemoguće. Dapače! I iste »nemoguć- 
nosti« pretvarao je Lang svojom molitvom i dubokom ponizno- 
šću u mogućnosti. Ne jedanput u mjesecu obišao bi i najviše 
zvaničnike, da preporuči i dobije što za najnevoljnijeg siro- 
tana. 

Kuglijevoj i Tomšićevoj knjižari mjesečno je odplaćivao knjige i 
druge đačke potrebštine, što bi ih na njegov račun digli. Tuđih mjenica 
toliko je podpisivao, da je u težkoj bolesti od upale pluća god. 1913. 
priznao, da ih još toliko imade, te bi krevet s njima pokrio i još ne bi 
sve svrstao. A dakako, da je tek vrlo riedko tko drugi izplatio. Vlastito 
odielo i obuću razdielio bi ne jedaput do košulje, što je na njemu bila. 
Kad bi mu prijatelji dr. Frankl, Hartman i drugi — dok je još bio u 
samostanu — opazili, da su mu trošne cipele, darovali bi mu nove. No 
za par dana već bi častna sestra dvoriteljica opazila; da novih nema, 
odnieli ih siromasi, a on dalje u poderanima. Makar mu je kuća bila 
jedna od najmanjih na Kaptolu, ipak je u nevolji i u zadnju sobicu 
primio nekog Rusa za čitavu godinu, a u prizemlju je nastanio više đaka, 
većim dielom badava. Cesto je i sam uzajmljivao, samo da pomogne 
tuđoj nevolji. Kad mu se reklo, da ovaj ili onaj molitelj nije vriedan, 
i da ga mnogi izrabljuju, odgovorio je: »Znadem, da me neki izrabljuju, 
ali Gospodin je pomogao, kad su Ga molili, pak činimo i mi tako«. 

Milostinja, što bi je on davao, bila je uistinu »za ljubav 
Božju«. U kući ne bi dao da je drugi odnesu siromahu, već bi 
sam išao, pa i onda, kad ga je te stajalo velike muke uzpinjuoi 
se stubama. Na ulici je bila prava milina gledati, kako se sa 
prosjakom prošetao ili ga barem ljubazno nagovorio i neopa- 
zice mu tisnuo darak u ruku. 

Lang je svojim srdcem oplemenio i tvrda srdca onih »iz 
dna družtva«, sa dna, gdje vrije i buči, jer je ondje živo i burno, 
to burnije, što im više treba, a manje se znadu svladati. Tome 
zabačenom čovjeku trebalo je zorno dokazati, da i danas 
vriedi Isusova: »Blaženi siromasi, krotki, miroljubivi, ponizni, 
gladni, žalostni i progonjeni«. I taj je dokaz pružio život i rad 
biskupa Langa. 

Kad ga se vidjelo čedno obučena i s malim zadovoljna, kad 
se čulo, kako je izbjegavao svako odlikovanje, kad se na njego- 
voj izpostničkoj pojavi osjetilo, da sebi ništa ne priušti, onda 
su dobivale duhovne vriednosti svoju cienu, onda se laglje ma- 
halo batom i srpom, onda se mimo stislo u sobici i pregorjelo 
zabavu i modu. Langov je uzor stvarao i pokazivao vriednost 
duševne uljudbe. »Da je više Langa, ne bi bilo komunizma« 
— čulo se češće od ozbiljnih promatrača družtvovnih prilika. 
Dakako, jer bi ljubav popunila pravdu i tako riešila družtvovne 
probleme, što ih današnje pokoljenje ne može riešiti bez vječnih 
ideala. 

Uzor pobožnosti. 

Langova je krepost potjecala iz žive želje, da se sjedini 
s Gospodinom prema slici Njegova Sina. Pri tome je bila nje- 
gova molitva neprestani razgovor s Gospodinom. Prema afek- 
tivnoj ćudi bila mu je i molitva više ustmena, onda tek mi- 
slena, dok se nije razvila u kontemplaciju. U listu kardinalu 
Steinhuberu priznaje, kako je pri svome dolazku u Rim žarko 
ljubio Gospodina Boga i neprestano se nalazio u njegovoj pri- 
sutnosti. Svaku i najmanju raztresenost suzbijao bi posebnom 
vježbom. Time je došao do one uronjenosti u Gospodina, koju 
su u Zagrebu i priprosti lahko opažali. Svatko se za njim ogle- 
dao, da još jednom vidi tu neobično sabranu pojavu. Razma- 
tranje je obavljao dnevno po jedan sat prije sv. Mise. Pohod 
Presvetomu činio je barem dva puta dnevno, osim sv. Mise i 
kora. Križni put je obavljao svakog petka, a i češće u franje- 



vačkoj crkvi. Krunicu BI. Gospe izmolio je svaki dan cielu, a 
k tome Zlatnu krunicu i više litanija. Za klanjanje svećenika 
klanjaoca služio se djelima sv. Alfonza, bi. Eymarda i »Iskri- 
cama ljubavi«. Sudeći po zanesenosti u molitvi, kako ga je 
češće promatrala nećakinja Marija i još u sjemeništu sluga 
Ludvig, te po njegovom zanosu, kojim je govorio o Gospodinu 
Bogu, opravdano se može zaključiti, da se uzvinuo do vrhunca 
običnog tieka molitve. 

Posebnu, i za njega značajnu, pobožnost gojio je prema 
Presv. Krvi Isusovoj, Djetetu Isusu, Euharistiji, Presv. Srdcu, 
te BI. Dj. Mariji. Počitanje prema Presvetom Trojstvu izkazi- 
vao je napose, kad se križao s vanrednim počitanjem i izgo- 
varao »Slava Otcu« kod psalama, te naklonom glave na rieč 
Isus. 

Osjećao se upravo kao posebni miljenik Marijin. Više je 
puta spomenuo, kako mu je to bio osobiti dar Božji, da je od 
djetinjstva štovao Mariju. Kad se u Zagrebu osnovala svećenič- 
ka Marijina kongregacija, bio je jedan od prvih, koji se za nju 
prijavio i na sastanke, koliko mu je samo bolest dopuštala, do- 
lazio. Najradije je propoviedao u čast BI. Dj. Marije i vrlo se 
veselio, kad je mogao izdati »Slave Marijine«. Nitko veseliji od 
njega, kad je mogao povesti procesiju ili hodočašće Njoj u čast 
Od ostalih svetaca štovao je osobito sv. Josipa, sv. Alojzija i sv. 
Franju Asiškoga, komu za ljubav postao je i trećoređcem. 

Her»j krepost#. 

Kako je iz slabog Langovog tiela sjajila jaka duša, tako je 
iz ciele njegove pojave sjala krepost. Priroda i sve nagonske 
pojave u njegovu su biću bile tako produhovljene, te je činio 
dojam čovjeka iz vrhunaravnog svieta, a da pri tom ipak nije 
bio nenaravan. Ljudi, koji sude samo po vanjštini, zaniekali bi 
mu muževnost zbog njegovih sitnih koraka, gotovo djetinjeg 
glasa i nešto skučenog držanja. Koji su ga pak slušali propo- 
viedati na pr. na Staru godinu 1922. rekoše: »Ilija grmi iz 
njega!« Slično oni, koji su ga pratili kad je kod ministara bra- 
nio crkvena prava. 

Treba dakle razlikovati bitnost muževnosti od načina, ko- 
jim se očituje. Prava je muževnost u zrelosti suda i jakosti 
djela, a toga je u Langa bilo u velikoj mjeri. Langovi razgo- 

vori, propoviedi i spisi odavaju čovjeka širokih vidika, dobrog 
poznavaoca života, dubokog psihologa. Što je god rekao, to je 
stajalo; što je predviđao, to se dogodilo. Ako je i bio u savje- 
tima suztezljiv, u poduzećima oprezan, u zahtjevima čedan, 
bila je to poniznost, čednost i razboritost, a nipošto slabost. 

Langa kroz cieli život pokreću samo velike misli: slava 
Božjeg Veličanstva, napredak najveće organizacije svih vie- 
kova — Crkve, što veće blagostanje Hrvatskoga naroda, što 
sigurnije posvećenje i savršenost povjerenih duša i vlastita. 
Lang se ne ravna sićušnim računom, kako da se što laglje i 
ugodnije snađe; putokaz su mu načela vječne istine, pravde i 
ljubavi, pa ma i trebalo za njih život dati. Njegove su sve sile 
upregnute još od prije zore do kasno u mrak, uviek sa što ma- 
njom ugodnošću, a što većom žrtvom. Uztrpljiv u odgojnom 
radu s mladeži kroz trideset godina, sa siromacima, bolestni- 
cima i grješnicima čitav život. Nebojša je pred svim protivnim 
snagama, kako proti socijalistima, kad smetaju zboroveuje u 
čast Presvetom Srdcu god. 1910., tako proti vlastodržcima, kako 
pred bolestima, koje mu priete grobom, tako pred sumnjiče- 
njima, koja mu ometaju životno odgojno poslanje. Smion je u 
novim poduzećima kao ravnatelj sjemeništa, velikopotezan na 
biskupskim konferencijama, premda im učevstvuje samo kao 
pomoćni biskup. U njemu je vrio vulkan svete srčbe za vrieme 
propoviedi proti porocima naroda ili povjerenih mu bogoslova; 
ali lava tog vulkana nije nikog zasula, nego samo pokorničkim 
pepelom posula. Na starokatolike i reformaše u Koprivnici, 
Karlovcu i drugdje oborio se žarom Ivana Krstitelja; ali je i 
jakost zasvjedočio i u blagosti, kojom je susretao skrušene, i u 
praštanju, kad je toliko puta slušao, kako njega krivo sude, a 
on bi se činio kao da toga i ne opaža. 

Sam za sebe tako postojan u usavršivanju tiekom svih 60 
godina sviestnoga mu života, a 41 godinu svećeničtva, te ne 
počini ni teže pogreške, a kamo li grieha. Uz trajno slabo zdrav- 
lje radi on upravo »skrajnim silama«, radi do podpune ižcrp- 
Ijenosti. »Kako ste ipak mogli izdržati, Presvietli?« pitali ga 
pod zadnje dane. »Dragi Bog mi češće poslao težu bolest, pa 
sam se onda odmorio«, odgovorio je težki radnik vinograda 
Gospodnjega. No i te bolesti, a osobito zadnja, bile su i te 
kakvi križ ne samo fizičkom svojom boli, nego i duševnim tjes- 
kobama. »Ne dao vam Bog toga trpjeti, ni nikomu Božjemu, jer 

su to užasne boli« — rekao je prisutnome dru Šimečkomu. A 
ipak mu je bilo neprestano i u srdcu i na ustima: »Otče — 
budi volja tvoja!« Proti toj volji nije ni olakšanja molio. I što 
su žešći bili napadaji, to je samo srdačnije molio: »Presveto 
Srdce Isusovo, daj, da te sve više ljubim!« 

To su bili napori junaka, koji je gradio crkve u dušama, a 
od svoje je duše učinio biskupa dostojnu katedralu, ljepšu, 
nego je i sjajna đakovačka. U čednoj dakle vanjskoj pojavi 
biskupa Langa bila je ipak muževnost junaka, junaka milosti 
i kreposti. 

Već sama jakost svjedoči za heroizam Langovih kreposti, 
jer su one tako povezane, da gdje je jedna savršena, tu su i 
druge junačke. Za vjeru napose, koju je tako svetčano iz- 
poviedao kod preuzimanja crkvenih služba i biskupskog po- 
svećenja, jasno svjedoči čitav Langov život, jer ga je svega kao 
svećenik i biskup izpunio vrhunaravnim vriednostima. Lang je 
samo za Bogom čeznuo, a da k njemu dođe i druge dovede, bo- 
rio se kao dobar vojnik Kristov, zadahnut »rimskim duhom« još 
i prije, nego je boravio u Rimu. Napose valja iztaknuti, da je 
mnogim njegovim spisima bio cilj suzbiti protivnike vjere i 
ćudoređa, koji su se pojavljivali, kao: darvinista Trstenjak, re- 
formaški svećenici i drugi, pa je i time vršio u Germaniku pre- 
uzetu dužnost obrane vjere. U Langa su bila jaka ona dva bitna 
uvjeta za vjeru: jednostavnost srdca i poniznost, pa je zato i 
njegova vjera bila junačka. 

Veliko ufanje u Boga nadahnjivalo je Langa i kad se 
kao đače trsio da bude Božjom pomoću odlikaš, i kad se iz- 
crpljen od skrupula dao zarediti računajući na milost zvanja, 
i kad je, premda slabog zdravlja, preuzimao tolike poslove, te bi 
i dvojica zdravih imali dosta da ih obavljaju. Ni pred najve- 
ćim zaprekama za obnovu sjemeništa u crkvenom duhu ne 
klone on, ni u dubokom poniženju ne sustaje u radu za duše. 
»Dobar je Bog! ... Ne će on ostaviti Hrvatski narod« — kliče 
Lang u novogodišnjoj propoviedi, kad je sve oko njega bilo 
klonulo. I najtežim bolestnicima diže nadu ozdravljenja zna- 
kom sv. Križa i doista im vraća zdravlje. 

Ljubavlju svojom k Bogu i bližnjemu savršeno je 
»izpunio zakon«, jer je Gospodina ljubio nada sve, a sve drugo 
u njemu; ljubio ne samo čuvstvom, kao ono u djetinjstvu, kad 
s razpelom u jutro negdje izčezne i tek se uvečer opet pojavi, 

nego je i cienio nadasve, kad je zavjetom vječne čistoće još u 
Germaniku srđce jedinome njemu predao. Prava ljubav je u 
djelima, a Langova su djela za Gospodina Boga i bližnjega bila 
junačka: svuda traži samo veću slavu Božju, veće žrtve rada i 
odricanja. Prema najbližim svojima ta mu je ljubav sređena: 
pietet i zahvalnost roditeljima, rodnom kraju i domovini. Sav 
život posvećuje spasu duša. Skrbi samo za trajna dobra: zva- 
nja, uzgoj obrtnika, zagovori kod vlade za biedne obitelji. Mi- 
lostinja tjelesna i duhovna, skrajna gostoljubivost, a pri svemu 
tome sam izčezava kao bezkoristan sluga. 

Kako se ipak koji puta Langu osporila krepost razbo- 
ritosti, naročito naglašujemo, da je i ta bila junačka. Lang 
radi uviek promišljeno, priseban je, oprezan, makar dobro o 
svakome sudi, snalazi se, predviđa, uvažava izkustvo, pita za 
savjet, on, koji tolike uči, sam je vanredno poučljiv. Ne pre- 
nagljuje se u sudu, odabire prova sredstva k cilju, koji želi 
postići. Ne da se zavesti ni srčbom, ni čuvstvom odvratnosti 
niti kakove posebne ljubavi. Nije lukav, već prostodušan, ali 
uviek je mudar, da ga ništa ne zavede. Sto jednom promisli, 
to odlučno izvodi i ne sustaje, dok ne postigne. U Langa da- 
kako nema razboritosti ovog svieta, jer ga vode vrhunaravna 
načela. Njima on žrtvuje toliko puta i zdravlje i imetak, ali ne 
lahkoumno, već sviestno se pouzdavajući u Božju dobrotu. 
Svršetak svega pokazao je, da se nije prevario. Premda inače 
slab i toliko radin, doživio je 67 godina; premda je god. 1913. 
imao izplatiti toliko tuđih mjenica, da bi i krevet pokrile, ipak 
je umro nikomu ništa dužan; premda je volio družtvo »malih 
ljudi«, rieč mu je ipak vriedila i kod velikih. U Boga se uzdao, 
s Bogom je i pobiedio, a to je dovoljna razboritost, to je ju- 
načka krepost. 

S križem u život vječni. 

Od Langa je svatko dolazio ojačan i veseliji, pa bi čovjek 
lahko pomislio, da i njemu samo sunce sja i ruže cvatu. Uistinu 
se njegovo sunce često sakrilo za oblake tuge, a trnje ga s ruža 
uspjeha svega izkrvarilo. Lang je cieli život mnogo tjelesno i 
duševno trpio. 

Majka ga je u djetinjstvu koji put i nepravedno kažnjavala. Od 
stradanja je u gimnaziji obolio i ostao razmjerno prema drugoj braći 
slabijeg rasta i neobično nježnog tjelesnog ustrojstva. Za boravka u 
Rimu bacao je od prenapora i ciglene prašine više puta krv, samo što 



to nije svaki put saobćdo. Isto se od izcrpenosti u radu ponovilo više 
puta i u samostanu, gdje je u proljeće 1900. zadobio i upalu pluća i 
porebrice. U sjemeništu je samo jednom teže bolovao, no po manje 
gotovo neprestano. God. 1913. pretrpa opet upalu pluća. Tom mu je pri- 
godom i sluh na lievo uho vrlo oslabio, dok je na desnom još od god. 
1893. bolovao, te napokon na oba gotovo sasvim oglušio. God. 1889. od 
napornog propoviedanja otvorio mu se prolom, koji ga je u hodu i govoru 
vrlo smetao, a za koji sve do smrti nije nitko znao, osim drug mu Dr. 
Wickerhauser i bolničarka č. sestra Oswalda, koja mu je pravila po- 
jase, da je kako-tako bez operacije izdržao. Naporni mu je posao iz- 
crpljivao živce, pa je od god. 1920. padao i kod oltara u nesviest, a kako 
ipak nije prestao raditi, zadobio je težku sklerozu srdca sa svim njezi- 
nim bolnim posljedicama u cielom organizmu. Taj i takav bolestnik 
ipak je držao još i zadnjih godina tolike govore i svečane obrede, da- 
pače i one divne po sat duge govore na Staru godinu 1922. i sliedeće 
godine na Euharistijskom kongresu. Nije čudo, što je iza toga u sakri- 
stiji pao, pa su ga morali prevezti kući. badnja bolest bila je dakako 
dolična kruna svih ostalih, što je i sam priznao veleći: »Vi i ne slutite 
koliko trpim«. 

Ipak mu sve ove bolesti ne zadavahu toliko muke, koliko 
duševno trpljenje, što ga je snosio kroz čitav život. 

Iza duševnih tjeskoba u Germaniku sliedilo je često izsmjehivanje 
i podrugivanje drugova u službi; nerazumievanje i izvraćanje klerika, 
dok im je bio duhovnikom, a prkos i odpor, kad im je bio rektor; ne- 
počitanje i pogrde nekih nesređenih svećenika, sumnjičenje kod du- 
hovnih i svjetovnih predpostavljenih, pa njihovi prigovori i nepouzda- 
nih naglo odstranjenje od odgojiteljske službe, koja mu je ipak bila 
životni posao i radost. Još i kao biskup doživio je prezirne prizore, te 
otvorene pogrde u iztragama, koje je službeno morao voditi. Povrh toga 
česte tjeskobe zbog nekih neizvjestnosti u vršenju biskupske službe, a 
da i ne spominjemo svagdanju težku bol zboga uvreda Božjih po odpa- 
lim svećenicima, krivovjercima i grješnicima uobće. Tako je Lang upravo 
od onih najviše trpio, koje je najviše štovao i ljubio: od svoje majke, 
klerika i poglavara. Na tom je svietu imao malo utjehe, premda je 
njegov rad i dobivao priznanje u crkvenim častima. Nijedne časti nije 
želio, svaku je tek po poslušnosti primio, a sve s velikim odricanjem 
vršio. 

Sve je ove boli Lang shvaćao u vrhunaravnom svietlu i 
nazivao ih Božjim križem, koji je on spremno prihvatio, uz- 
trajno nosio, dapače mu se i radovao, jer da tek po njemu po- 
staje Isusu sličan i mio. Nikad nije bezuvjetno molio, da mu 
ga Gospodin Bog oduzme ili smanji, nego da mu dade jakost 
podnieti, i ako je njegova volja još za spas duša raditi. Za njih 
je on još i sam umnažao boli: postom, bdienjem, bičevanjem i 
nošenjem pokorničkog pojasa, kao na pr. kad je davao duhovne 
vježbe redenicima. 

Iza pretrpljenih muka sam je vidio, kako ga otčinska Providnost 
na pr. skrupulima dovela do poniznosti, koju je iskreno želio; za strplji- 
vost mu dala blagoslov u radu, za tjeskobe sve veću čežnju za Bogom 
i čistu ljubav svoju. Tako je trpljenje i u Langovu životu bilo bitni dio 
njegove izgradnje, a strpljivošću svojom ostvario je božansku zamisao 
svoga životnog cilja. Značajno je, kako je on pomagao bolestnima čineći 
znak križa na bolestnom mjestu, pa su tako mnogi i poslije njegove 
smrti dobili osobite milosti moleći uz to: »Po znaku svetoga križa i za- 
govoru biskupa Langa pomozi mi Bože u ovoj potrebi!« 

Lang je proslavio Križ, pa i Križ proslavljuje njega! 

Kako je herojska bila krepost biskupa Langa, najbolje po- 
tvrđuje njegova zadnja bolest i smrt. Od silna i težka rada i 
stroga posta slabila mu krv i živci, žilama ponestajalo gibivo- 
sti, zadobio je boli srdca, sklerozu. Svako veće gibanje, osobito 
uzpinjanje, prouzrokovalo mu silne boli. Razborito se liečio, ali 
nikad s prevelikom čežnjom za životom. Pogotovo se nikad nije 
tužio na bolest, već je uzeo kao prigodu za vježbu u kreposti- 
ma, napose u podpunom slaganju volje svoje s voljom Božjom. 
Bolest je zapravo trajala četiri godine, no uz krevet ga priko- 
vala od travnja 1924. 

Boli mu bivale sve teže, tako, te je znao reći: »Osjećam 
smrtnu slaboću«. Smrti se ipak nije plašio. »Njemu je ona bila« 
— reče nevjesta njegova — »kao prielaz iz jedne sobe u dru- 
gu«. Brijač promatrajući mu bolove sav je udivljen kazao: 
»Odkuda on samo smogne taj ljubazni smiešak nakon tih 
groznih bolova? Od toga čovjeka sam se više naučio nego da 
bi knjige pročitao«. Odakle smogne smiešak? Od sjedinjenja 
s Isusom, za kojim je čeznuo i primao ga. »Dođi, Gospodine 
Isuse, dođi!« bio mu je i glasni uzdah. Dva puta primio je u 
bolesti sv. Pomast, a sv. Misu čitao mu je svećenik posebnom 
dozvolom u sobi, pa se pritom dnevno pričešćivao. Isus je dolazio 
k svome slugi, a došao je i zadnji put k njemu još u šest sati 
u jutro na Sve Svete 1924. Našao ga pripravna, izdjelanu 
umjetninu, koju je mogao odmah staviti za ures liepoga svoga 
Doma. Primio je i Lang svoga Isusa sveto i zanosno, a u šest 
i pol sjedinio se s njime u vječnosti. »ŠJtovao sam Svete, pa se 
ufam, da ni oni ne će mene na čas smrti ostaviti« — rekao je 
nekoliko dana prije. Ne samo da ga nisu ostavili, nego ga i 
odpratili i primili u svoje družtvo, kako se svi nadamo, odmah 
na svoj dan. 

O tom su uvjereni svi, koji su blagoga biskupa poznavali. Da ne 
govorimo o stalnom i o obćem uvjerenju puka, spominjemo samo apo- 



stolskog nuncija H. Pellegrinettija, koji u svojoj sažalnici veli: » . . . po- 
božno vjerujem, da je u pravu i vječnu Domovinu već ušao i primio 
nagradu svoga truda . . . Koji se za života bez prestanka Bogu molio za 
spas duša, ne će nam ni sada uzkratiti pomoć svoje molitve.« 

Većina sažalnica izrazu je nadu, da ćemo ga u skoro vrieme moći 
štovati na oltarima. 

To je i duh, koji je vladao svim Zagrebom i svim tisućama izvan 
njega na viest o njegovoj smrti. Takovim mislima i osjećajima častio 
ga je sav Zagreb na odru u onoj kapelici, gdje je pred 41 godinu pri- 
kazao prvu sv. Misu; odpratilo ga 20.000 ljudi 4. XI. na počinak u Arkade 
Prvostolnoga Kaptola na Mirogoj. Tim osjećajima hodočastili su poje- 
dinci i skupine na njegov grob preporučujući mu se u zagovor; a sa 
još većim oduševljenjem dopratili ga sliedeće godine iz Mirogoja natrag 
u crkvu sv. Marije, gdje je pohranjen u kripti. Brojna uslišenja i ne- 
obična ozdravljenja, koja se pripisuju njegovu zagovoru, svjedoče o ve- 
likom pouzdanju vjernika i o obćem glasu svetosti, što vlada o njemu. 

Langovo životno poslanje. 

Langa svi štuju kao svetca, a ipak se neki ne usuđuju po- 
misliti, da bi bio svetac za oltar. Nedostaje mu, vele, svetačka 
veličina. 

Vele tako jedni, jer uobće nemaju pravog pojma, u čemu je svetost, 
pa i ona za oltar. I u samoj crkvenoj iztrazi najvažnije je, da se dokaže, 
kako je sluga Božji uviek savjestno vršio sve svoje dužnosti, u težkim 
pak prilikama da je radostno i uztrajno sve kreposti vršio. Sve to se 
može dokazati i o Langu. Drugi prigovaraju: nije ništa organizirao, 
novo ustanovio, podigao, ostavio, ništa neobično učinio. Mnogo ima 
svetaca, koji isto tako nisu ništa neobično učinili. Ali samo na oko, jer 
pred Bogom ima svaki svoju veličinu, svaki je izvršio veliku ulogu, 
makar je i samo sebe posvetio. Lang ipak nije samo sebe posvetio, već 
i toliko druge: on je i organizirao i ustanovio i neobično učinio. To ćemo 
vidjeti odmah. Treći napokon misle: Lang nije sebi bio sviestan ka- 
kovog osobitog poslanja, nemojmo mu ga niti mi pridavati. 

Lang doista nije bio sebi sviestan — koliko je ljudima znano — 
svoga utjecaja. On je bio iskreno ponizan. Sve, što je učinio, smatrao je 
samo svojom dužnošću, a laskanja se bojao i sam i od drugih kako u 
listovima, tako u riečima, nazdravicama i t. d. Nije ni potrebno, da 
bude sviestan posij edaka svoga poslanja, potrebno je samo, da vrši 
volju Božju, dok izvršuje djela Providnosti. Sv. Bernardo ne bi bio 
nikad organizirao druge Križarske vojne, da je bio sviestan njezinog 
slabog posij edka. Ipak je izvršio i njome jedno osobito poslanje Božje, 
koje je u onim prilikama trebalo izvesti za Božju čast i napredak 
crkvene djelatnosti u dušama. 

Tako možemo kazati i o Langu. Cieli svoj život, 60 sviestnih go- 
dina, svakoga je k Bogu dizao. Njegova je pojava bila neobično i milo 
pobožna čovjeka, tako, te je svatko morao upravo na Boga i to milo 

pomisliti, kada ga je vidio. »Sjetimo se prisutnosti Božje!« — to je 
sadržaj njegovog utjecaja. Učvršćenje vjere i ljubavi Božje, pouzdanje 
i strah Božji, molitva i predanje Bogu — to su osjećaji, koji su sami 
od sebe nastajali u dušama, kad ga se vidjelo. 

Prolazio Lang Jelačićevim trgom. Gledali ga šetajući ondje umi- 
rovljeni častnici. »Vidiš — reče jedan pukovnik — kad god vidim ovog 
siromašnog svećenika, sjetim se Boga i duše, pa mi je lako vjerovati 
i moliti«. 

Takovu je pojavu trebao Zagreb, svećenstvo, redovničtvo i mladež 
— svaki zbog nutarnjih i vanjskih razloga, zbog prilika mjesta, vremena 
i staleža. Zagrebačkom je svećenstvu trebala ozbiljna sviest rimokatoličke 
crkvene pripadnosti i poslanja, a ne samo zadovoljstvo osobnog dobrog 
života. Žensko redovničtvo bilo je u početku razvoja, pa mu je trebalo, 
da temeljito započne težnju za savršenstvom, trebalo mu zornog odgoja, 
kako se djecu uzgaja prije primjerom, a onda teorijom. Teoriju su mu 
dali vrstni duhovnici i dobre knjige, svetački pak primjer dao je Gospo- 
din po Langu. Mladeži je trebalo ideala i vjerskog zanosa; uvjerenje su 
mnogi izgrađivali, ali poleta i produbljenja bilo je manje. 

Kad promatramo Langovu pojavu u svim tim prilikama, 
lako ustanovimo činjenicu, koju kasniji razvoj katoličkog ži- 
vota potvrđuje: Lang je visoko razvio u sebi Isu- 
sovu zastavu, a sam ga je Gospodin uzdignuo na sviećnjak. 

Proti grubom materijalizmu neobično je zasvietlila njegova da- 
režljivost; proti liberalizmu njegova pobožnost; proti jozefinizmu njegov 
iskreno crkveni duh; proti mlakosti njegov svetački žar. Pod tom za- 
stavom, s njome dapače u srdcu, kao sa živom slikom Isusovom, oku- 
pile se tisuće duša, koje njemu zahvaljuju svoj spas, svoje zvanje, 
svoju krepost. Utjecaj je njegov daleko veći, nego li se možda čini 
•nomu, koji odviše računa s oblikom organizacija, a premalo s duhom. 
Preko Langa organizirao je sam Spasitelj svoje malene, kao i nekada 
preko apostola, kad se za njihov uspjeh zahvalio Otcu »što je to odkrio 
malenima« i sve jte pozvao k sebi: »Dođite k meni svi, koji ste umorni 
i obterećeni i ja ću vas okriepiti«. Koji su ovako organizirani, dobro su 
organizirani, jer su u Isusu i Isus u njima. To je učinio Isus po Langu 
i to je Božja veličina u Langu. 

S pravom možemo nazvati biskupa Langa velikim od- 
gojiteljem Zagreba i zagrebačke nadbiskupije za 
Krist a* I kao što je osoba biskupa Langa izvela tako snažan 
preporodni učinak u Zagrebu i u čitavom hrvatskom narodu, 
tako bi nas ponovno zahvatila struja duhovne obnove i pre- 
poroda, kad bi Bog dao, da nam ga sveta Crkva proglasi 
blaženim i svetim* 

